Likumprojekts

**Grozījumi Valsts un pašvaldību institūciju amatpersonu un darbinieku atlīdzības** **likumā**

Izdarīt Valsts un pašvaldību institūciju amatpersonu un darbinieku atlīdzības likumā (Latvijas Vēstnesis, 2009, 199., 200. nr.; 2010, 12., 66., 99., 174., 206. nr.; 2011, 103., 204. nr.; 2012, 190., 203. nr.; 2013, 51., 191., 232., 234., 252. nr.; 2014, 206., 228., 257. nr.; 2015, 248. nr.; 2016, 182., 241. nr.; 2017, 90. nr.) šādus grozījumus:

1. Papildināt 36. panta septīto daļu pēc vārda "komandējumā" ar vārdiem un skaitli "izņemot šā panta 7.1 daļā minēto gadījumu".

2. Papildināt 36. pantu ar 7.1 daļu šādā redakcijā:

"(71) Karavīram, kas nosūtīts mācību komandējumā uz vecāko vai augstāko virsnieku militārās izglītības kursu, kura ilgums pārsniedz 10 mēnešus un kurš iekļauts Nacionālo bruņoto spēku komandiera vai viņa pilnvarotās personas apstiprinātajā militāro kursu sarakstā, var noteikt šā panta pirmās daļas 2. un 3. punktā minētos pabalstus un kompensēt šā panta otrās daļas 3., 4., 5. un 6. punktā minētos izdevumus. Karavīram, kurš ir nepilngadīga bērna vienīgais aizbildnis, nosaka šā panta pirmās daļas 3. punktā minēto pabalstu un kompensē šā panta otrās daļas 3., 4., 5. un 6. punktā minētos nepilngadīgā bērna izdevumus neatkarīgi no mācību komandējuma ilguma. Šajā daļā minēto pabalstu un kompensāciju apmēru un izmaksas kārtību, ņemot vērā ārvalstī esošās dienesta vai mācību komandējuma vietas specifiskos apstākļus, nosaka Ministru kabinets."

3. Papildināt pārejas noteikumus ar 36. punktu šādā redakcijā:

"36. Ministru kabinets līdz 2017. gada 31. decembrim izdod šā likuma 36. panta 7.1 daļā minētos noteikumus."

Aizsardzības ministrs

Raimonds Bergmanis